Avainsanat

Tiivistelmä



Avainsanat

1 Kumoamiskanne - Yhteisöjen tuomioistuinten toimivalta - Vaatimukset siitä, että komissio määrättäisiin ryhtymään tarpeellisiin tutkimuksiin näytön hankkimiseksi valituksessa mainitusta yritysten yhteistoiminnasta - Tutkimatta jättäminen

(EY:n perustamissopimuksen 173 ja 176 artikla)

2 Kumoamiskanne - Kanne sellaisesta päätöksestä, jolla pelkästään vahvistetaan aikaisempi päätös - Tutkimatta jättäminen - Aikaisemman päätöksen vahvistavan päätöksen käsite - Päätös, jolla korvataan aikaisempi päätös, joka on kumottu - Päätöksen osa, jossa toistetaan aikaisempaan päätökseen sisältyvät perusteet, joihin ei ole puututtu kumoamistuomiossa

(EY:n perustamissopimuksen 173 artikla)

3 Toimielinten säädökset, päätökset ja muut toimet - Perusteluvelvollisuuden laajuus - Kilpailusääntöjen soveltamisesta tehty päätös

(EY:n perustamissopimuksen 190 artikla)

4 Kilpailu - Hallintomenettely - Valitusten tutkiminen - Velvollisuutta aloittaa varsinainen tutkimusmenettely ei ole

(Neuvoston asetuksen N:o 17 3 artikla)

5 Kumoamiskanne - Kumoamistuomio - Vaikutukset - Velvollisuus toteuttaa toimenpiteet tuomion täytäntöön panemiseksi - Laajuus - Velvollisuus ottaa huomioon sekä tuomion perustelut että tuomiolauselma - Kielto toistaa täytäntöönpanossa ne lainvastaisuudet, joiden vuoksi toimenpide kumottiin - Velvollisuutta tutkia uudelleen päätöksen niitä osia, joihin ei ole puututtu kumoamistuomiossa, ei ole

(EY:n perustamissopimuksen 173 ja 176 artikla)

6 Oikeudenkäyntimenettely - Kannekirjelmä - Muotovaatimukset - Yhteenveto kanteen oikeudellisista perusteista

(EY:n tuomioistuimen perussäännön 19 artikla; ensimmäisen oikeusasteen tuomioistuimen työjärjestyksen 44 artiklan 1 kohta)

Tiivistelmä

7 Kumoamiskanteessa esitettyjä vaatimuksia, joiden mukaan komissio olisi määrättävä ryhtymään tarpeellisiin tutkimuksiin näytön hankkimiseksi valituksessa mainitusta yritysten yhteistoiminnasta, ei voida ottaa tutkittavaksi. Yhteisöjen tuomioistuimilla ei nimittäin ole laillisuusvalvontaa harjoittaessaan toimivaltaa antaa toimielimille määräyksiä, ja kyseisen toimielimen on perustamissopimuksen 176 artiklan mukaan toteutettava kumoamiskanteen johdosta annetun tuomion täytäntöön panemiseksi tarvittavat toimenpiteet.

8 Päätöksestä, jolla pelkästään vahvistetaan aikaisempi päätös, ei voida nostaa kumoamiskannetta. Sellaisen toimen perusteella, joka rajoittuu siihen, että sillä pelkästään vahvistetaan aiempi toimi, asianomaisille ei avaudu mahdollisuutta käydä uudelleen oikeutta vahvistetun toimen laillisuudesta.

Kun kumoamiskanteen kohteena on päätös, jolla on korvattu aikaisempi päätös, jonka yhteisöjen tuomioistuimet ovat kumonneet vain osittain, kantaja ei voi riittauttaa sitä uuden päätöksen osaa, jossa toistetaan sananmukaisesti ne perusteet, jotka sisältyivät aikaisempaan päätökseen ja joihin ei ole puututtu kumoamistuomiossa.

9 Perustamissopimuksen 190 artiklassa määrätyllä perusteluvelvollisuudella tarkoitetaan sitä, että yhteisön toimielimen riidanalaisen toimenpiteen perusteluissa on selkeästi ja yksiselitteisesti ilmaistava yhteisön toimielimen tekemän riidanalaisen toimenpiteen perustelut siten, että sille, jota asia koskee, selviää sen syyt, jotta tämä voisi puolustaa oikeuksiansa, ja että yhteisöjen tuomioistuin voi valvoa toimenpiteen laillisuutta. Perustellessaan päätöksiään, jotka komission on tehtävä kilpailusääntöjen soveltamisen turvaamiseksi, komissiolla ei ole velvollisuutta ottaa kantaa kaikkiin väitteisiin ja perusteluihin, joihin asianomaiset ovat vedonneet vaatimustensa tueksi, vaan riittää, kun se esittää ne tosiseikat ja oikeudelliset perustelut, jotka ovat päätöksen systematiikka huomioon ottaen olennaisia.

10 Kun komissiolle on tehty valitus asetuksen N:o 17 3 artiklan nojalla, komissiolla ei ole velvollisuutta aloittaa varsinaista tutkimusmenettelyä, mutta sillä on kuitenkin velvollisuus tutkia huolellisesti valittajan sen tietoon saattamat tosiseikat ja oikeudelliset seikat, jotta se voisi arvioida, ilmeneekö näistä seikoista sellainen toiminta, joka voi vääristää kilpailua yhteismarkkinoilla ja vaikuttaa jäsenvaltioiden väliseen kauppaan.

11 Kun yhteisöjen tuomioistuimet kumoavat toimielimen toimenpiteen, tällä toimielimellä on perustamissopimuksen 176 artiklaan perustuva velvollisuus toteuttaa tuomion täytäntöön panemiseksi tarvittavat toimenpiteet. Asianomaisen toimielimen on tällaisen tuomion noudattamiseksi ja pannakseen sen täysin täytäntöön noudatettava tuomion tuomiolauselman lisäksi tuomiolauselman taustana olevia perusteluja, jotka ovat tuomiolauselman välttämätön tuki, sillä perustelut ovat välttämättömiä määritettäessä sitä, mitä tuomiolauselmassa tarkasti ottaen on lausuttu. Nimenomaan perusteluissa yksilöidään täsmällisesti se toimenpiteen kohta, joka on katsottu lainvastaiseksi, ja nimenomaan niistä käyvät ilmi tarkasti ne syyt, joiden vuoksi tuomiolauselmassa mainittu toimenpiteen kohta on katsottu lainvastaiseksi ja jotka asianomaisen toimielimen on otettava huomioon, kun se korvaa kumotun toimen toisella toimenpiteellä.

Vaikka perustamissopimuksen 176 artiklan perusteella on kiellettyä, että kyseinen toimielin toistaa siinä toimenpiteessä, jolla on tarkoitus korvata kumottu toimenpide, ne samat lainvastaisuudet, jotka on todettu kumoamistuomiossa, ei voida toisaalta vaatia, että tämä toimielin ottaisi uudestaan kantaa päätöksen niihin osiin, joihin ei ole puututtu kumoamistuomiossa.

12 Kannekirjelmässä on esitettävä yhteenveto kanteen oikeudellisista perusteista. Tämän yhteenvedon on oltava niin selvä ja täsmällinen, että vastaaja voi valmistella puolustuksensa ja ensimmäisen oikeusasteen tuomioistuin voi tutkia kanteen tarvittaessa siten, ettei sillä ole tukenaan muita tietoja. Kannekirjelmässä on näin ollen selitettävä, mitä kanneperusteen sisältö koskee, eikä pelkkä kanneperustetta koskeva abstrakti maininta näin ollen täytä niitä edellytyksiä, jotka on asetettu yhteisön tuomioistuimen perussäännössä ja ensimmäisen oikeusasteen tuomioistuimen työjärjestyksessä.